แบงก์ชาติยันเงินยังไม่ออกค่าบาททรงตัว
ธปท. รายงาน กรอ. ยังไม่พบเงินทุนเคลื่อนย้ายผิดปกติ ชี้ระยะสั้นภัยพิบัติญี่ปุ่นกระทบแค่การส่งออก
22 มี.ค. 2554

ธปท. รายงาน กรอ. ยังไม่พบเงินทุนเคลื่อนย้ายผิดปกติ ชี้ระยะสั้นภัยพิบัติญี่ปุ่นกระทบแค่การส่งออก 
นายประสาร ไตรรัตน์วรกุลผู้ว่าการธนาคารแห่งประเทศไทย (ธปท.) เปิดเผยภายหลังการประชุมคณะกรรมการร่วมภาครัฐและเอกชนเพื่อแก้ไขปัญหาทางเศรษฐกิจ (กรอ.) ซึ่งได้มีการหารือเรื่องผลกระทบทางเศรษฐกิจของไทยจากเหตุภัยพิบัติในประเทศญี่ปุ่นว่า ที่ผ่านมายังไม่พบการเคลื่อนย้ายเงินแบบผิดปกติ จากเดิมที่คาดว่าจะมีบริษัทประกันภัยในญี่ปุ่นเตรียมขอไถ่ถอนพันธบัตรเพื่อนำเงินกลับชดเชยความเสียหาย
อย่างไรก็ดี เท่าที่ ธปท.ตรวจสอบมาพบว่าบริษัทประกันภัยญี่ปุ่นได้ทำข้อตกลงกับรัฐบาลว่า หากมีความเสียหายสูงเกินกว่าที่บริษัทจะรับได้ ทางรัฐบาลจะเป็นผู้เข้ามาช่วยเหลือและรับภาระส่วนนี้ให้
นอกจากนี้ ยังพบว่ามีกลุ่มประเทศอุตสาหกรรมชั้นนำ 7 ประเทศ หรือ จี7 เข้ามาแทรกแซงตลาดเงิน ทำให้ค่าเงินเยนไม่ได้แข็งค่าอย่างที่คาดไว้ ส่วนค่าเงินบาทที่แข็งค่าในสัปดาห์ก่อนเกิดจากมีบริษัทประกันภัยเทขายเงินเหรียญสหรัฐเพื่อซื้อเงินเยนเตรียมเก็บไว้ แต่ค่าเงินบาทยังไม่ได้รับผลกระทบจากภัยพิบัติในญี่ปุ่น ซึ่งเห็นว่าการเคลื่อนไหวของค่าเงินบาทยังเป็นไปตามปัจจัยพื้นฐานอยู่ ส่วนผลกระทบระยะยาวต้องติดตามผลกระทบการแพร่กระจายกัมมันตภาพรังสีต่อ ด้านสาขาของธนาคารพาณิชย์ไทยในญี่ปุ่นไม่ได้รับผลกระทบ
นายประสาร กล่าวอีกว่า ธปท.ประเมินผลกระทบในระยะสั้นคาดว่าจะกระทบต่อการส่งออกบางส่วน ส่วนการลงทุนยังไม่กระทบ ขณะที่ระยะยาวทั้งเรื่องการส่งออกและลงทุนยังต้องติดตามผลกระทบในญี่ปุ่นอย่างใกล้ชิด เพราะยังมีปัจจัยเรื่องสารกัมมันตรังสีที่ต้องรอดูผลกระทบต่อไป
" ยังไม่กระทบมากนักค่าเงินบาทขณะนี้เข้าสู่ภาวะปกติ การไหลเข้าออกเงินทุนยังไม่พบอะไรที่ผิดปกติ แต่ธปท. ต้องติดตามและจะนำไปใช้เป็นปัจจัยในการคำนวณจี
ดีพีในครั้งหน้าต่อ " นายประสารกล่าว 
ขณะที่ผลกระทบจากสถาบันการเงินไทยขณะนี้ยังไม่ไได้รับผลกระทบ ทั้งสถาบันการเงินไทยและสาขาที่อยู่ในญี่ปุ่นทุกแห่งไม่สาขาไหนได้รับผลกระทบเพราะอยู่ในพื้นที่ห่าง
ไกล เช่นเดียวกับธนาคารพาณิชย์ญี่ปุ่นในไทย ไม่ได้รับความเสียหายยังสามารถประกอบธุรกิจได้ตามปกติ และหากกรณีที่เกิดผลกระทบสามารถแจ้งข้อมูลรายงานมาที่ 
ธปท. ได้